# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau Deddf Llesiant Cenedlaethau’r Dyfodol (Cymru) 2015 (Cyrff Cyhoeddus) (Diwygio) 2024** |
| **DYDDIAD**  | **21 Mai 2024** |
| **GAN** | **Lesley Griffiths AS, Ysgrifennydd y Cabinet dros Ddiwylliant a Chyfiawnder Cymdeithasol** |

Heddiw, rwy'n falch o [osod rheoliadau](https://senedd.cymru/media/pgijjqjb/sub-ld16504-w.pdf) i estyn y ddyletswydd datblygu cynaliadwy a llesiant (Rhan 2) o [Ddeddf Llesiant Cenedlaethau'r Dyfodol (Cymru) 2015](https://www.legislation.gov.uk/anaw/2015/2/contents/enacted/welsh) i wyth corff cyhoeddus arall:

* Cymwysterau Cymru,
* Gofal Cymdeithasol Cymru,
* Addysg a Gwella Iechyd Cymru,
* Awdurdod Cyllid Cymru,
* Trafnidiaeth Cymru,
* Y Ganolfan Gwasanaethau Cyhoeddus Digidol,
* Iechyd a Gofal Digidol Cymru,
* Ymddiriedolaeth Brifysgol GIG Gwasanaethau Ambiwlans Cymru.

Mae'r rheoliadau'n ychwanegu'r wyth corff cyhoeddus ychwanegol at adran 6(1) o Ddeddf Llesiant Cenedlaethau'r Dyfodol, gan eu gwneud yn ddarostyngedig i Ran 2 a 3 o'r Ddeddf. Mae'r rheoliadau hefyd yn gwneud darpariaeth ofynnol mewn perthynas ag adran 9 ac adran 15 o Ddeddf Llesiant Cenedlaethau'r Dyfodol. Mae'r darpariaethau'n darparu bod rhaid i'r cyrff ychwanegol osod a chyhoeddi amcanion llesiant erbyn 31 Mawrth 2025 fan bellaf ac ymestyn cyfnod ymchwilio Archwilydd Cyffredinol Cymru, mewn perthynas â'r cyrff ychwanegol.

Mae [Memorandwm Esboniadol](https://senedd.cymru/media/r5tfqwql/sub-ld16504-em-w.pdf), gan gynnwys Asesiad Effaith Rheoleiddiol hefyd wedi’i osod, a [chrynodeb o'r Asesiad Effaith Integredig](https://www.llyw.cymru/rheoliadau-deddf-llesiant-cenedlaethaur-dyfodol-cymru-2015-cyrff-cyhoeddus-diwygio-2024-crynodeb-o) wedi’i gyhoeddi ochr yn ochr â'r rheoliadau.

Mae'r ddyletswydd llesiant yn ei gwneud yn ofynnol i gyrff cyhoeddus ymgymryd â gwaith datblygu cynaliadwy, sef y broses o wella llesiant economaidd, cymdeithasol, amgylcheddol a diwylliannol Cymru drwy weithredu yn unol â'r egwyddor datblygu cynaliadwy, gyda'r nod o gyflawni'r nodau llesiant fel y nodir yn Neddf Llesiant Cenedlaethau'r Dyfodol.

Wrth wneud hynny, rhaid i gyrff cyhoeddus osod a chyhoeddi amcanion llesiant sydd wedi’u cynllunio i geisio sicrhau eu bod yn cyfrannu cymaint â phosibl at y gwaith o gyflawni pob un o’r nodau llesiant, ac yn cymryd pob cam rhesymol i gyflawni’r amcanion hynny. Rhaid iddynt hefyd weithredu yn unol â'r egwyddor datblygu cynaliadwy.

Yn amodol ar gael cymeradwyaeth y Senedd, bydd y rheoliadau'n ychwanegu'r cyrff cyhoeddus ychwanegol at adran 6(1) ar 30 Mehefin 2024, gan ddod â chyfanswm y cyrff cyhoeddus datganoledig o dan Ddeddf Llesiant Cenedlaethau'r Dyfodol i 56. Bydd cynnwys y cyrff cyhoeddus ychwanegol hyn yn cynyddu cwmpas ac ehangder yr agenda datblygu cynaliadwy yng Nghymru, sy'n ganolog i'r ffordd yr ydym yn gweithio yng Nghymru i sicrhau dyfodol mwy cynaliadwy.